Document ID: 31992R2252

KOMISSION ASETUS (ETY) N:o 2252/92,
annettu 30 päivänä heinäkuuta 1992,
jalostettaviksi tarkoitettujen vadelmien erityistoimenpidejärjestelmän soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon jalostettaviksi tarkoitettujen vadelmien erityistoimenpidejärjestelmästä 13 päivänä heinäkuuta 1992 annetun neuvoston asetuksen (ETY) N:o 1991/92(1), ja erityisesti sen 8 artiklan,
ottaa huomioon yhteisessä maatalouspolitiikassa sovellettavista laskentayksikön arvosta ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85(2), sellaisena kuin se on viimeksi muutettuna asetuksella (ETY) N:o 2205/90(3), ja erityisesti sen 5 artiklan 3 kohdan,
sekä katsoo, että
asetus (ETY) N:o 1991/92 sisältää erityistoimenpiteitä jalostettaviksi tarkoitettujen vadelmien tuotannon ja kaupan pitämisen puutteiden korjaamiseksi; säädetty tuki annetaan tuottajajärjestöille, jotka ovat erityisen tunnustettuja ja jotka ovat esittäneet kansallisten toimivaltaisten viranomaisten hyväksymän ohjelman alan kilpailukyvyn kehittämiseksi,
olisi muistettava, että tämä erityinen tunnustaminen ei edellytä aiempaa tunnustamista hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(4), sellaisena kuin se on viimeksi muutettuna asetuksella (ETY) N:o 1754/92(5), 13 artiklan mukaisesti; tämä tunnustaminen myönnetään riippumatta viimeksi mainitusta, jos sen myöntämiseen liittyviä erityisedellytyksiä noudatetaan,
tunnustamisen myöntämisen edellytyksiin olisi sisällyttävä riittävä varmuus siitä, että yhteisön tukeen oikeutetut tuottajajärjestöt toimintansa laajuudella ja kestolla sekä toimintatavallaan edistävät haluttua tuotanto-olosuhteiden ja kyseisten tuotteiden kaupan pitämisen kehittämistä; näiden tuottajajärjestöjen toiminnan jatkuvuuden varmistamiseksi on tarpeen vaatia, että niiden sääntöihin sisältyy tarkkoja ehtoja, jotka takaavat tuottajille päätösvallan ja järjestön toiminnan hallinnan ja joihin sisältyy rangaistuksia sovittujen sääntöjen rikkomisesta,
olisi määritettävä kaupan pitämisen määrät kiinteän tuen myöntämistä varten tunnustetuille tuottajajärjestöille, jotka ovat esittäneet kansallisten toimivaltaisten viranomaisten hyväksymän ohjelman alan kilpailukyvyn kehittämiseksi; epäsuotuisat ilmasto-olosuhteet jollain tuotantoalueella sen markkinointivuoden aikana, jonka perusteella tuki lasketaan, voivat saada aikaan merkittäviä vääristymiä tukijärjestelmän soveltamisessa; olisi säädettävä, että tuki olisi tällöin laskettava markkinointivuotta, johon nämä edellä mainitut olosuhteet ovat voimakkaasti vaikuttaneet, seuraavan markkinointivuoden aikana kaupan pidettävien määrien perusteella,
olisi määritettävä erilaiset teollisuusvadelma-alan kilpailukyvyn kehittämisohjelmassa säädetyt yksittäisiä tai yhteisiä toimia sisältävät toimenpiteet; jos kansallisten viranomaisten tehtävänä on hyväksyä ohjelmat, komission kanssa tehtävän yhteistoiminnan ja hallinnollisen yhteistyön lainsäädännön tavoitteiden säilyttämiseksi olisi sallittava komission tarvittaessa vaatia muutoksia ohjelmaluonnokseen tai jopa kieltää sekä kansallisen että yhteisön taloudellisen avun antaminen,
olisi säädettävä tarkkoja yksityiskohtaisia sääntöjä siinä tapauksessa, että yhteiset toimet hyväksytään saman tuotantoalueen tuottajajärjestöjen ohjelmiin ja erityisesti siinä tapauksessa, että toimet ovat luonteeltaan ylikansallisia,
olisi säädettävä tiettyjä yleisiä ja talouteen liittyviä yksityiskohtaisia sääntöjä Euroopan maatalouden ohjaus- ja tukirahaston (EMOTR) tukiosaston rahoittamien tukien osalta asetuksessa (ETY) N:o 1991/92 määritellyillä edellytyksillä; olisi muistettava, että joka tapauksessa yhteisön tukea voidaan maksaa jäsenvaltiolle ainoastaan jälkeenpäin tai viimeistään samanaikaisesti kansallisen tuen maksamisen kanssa riittävien varmistusten jälkeen,
viljelysten kehittämiseen ja/tai uusiin lajikkeisiin siirtymiseen liittyvän vahvistetun tuen hehtaaria kohti enimmäismäärän ilmaisemiseksi kansallisessa valuutassa se olisi muunnettava kunkin markkinointivuoden ensimmäisenä päivänä voimassa olevaa maatalouden muuntokurssia käyttäen asetuksen (ETY) N:o 1676/85 säännösten mukaisesti,
kyseisten erilaisten erityistoimenpiteiden täytäntöönpanoon sisältyy tukea saavan tuottajajärjestön ehdoton velvoite toimittaa täydelliset ja tarkat tiedot määrätyin väliajoin jäsenvaltion nimeämälle viranomaiselle, jotta tämä voisi valvoa tuottajajärjestön tekemien sitoumusten täyttämistä,
tuen saajan tiedottamisvelvollisuus ei voi yksin taata toimenpiteiden hyvää hallintoa; tämän vuoksi olisi tarpeen täsmentää kansallisten viranomaisten tekemiä asiakirjoihin kohdistuvia sekä paikalla tapahtuvia tarkastuksia,
asetuksessa (ETY) N:o 1991/92 tai tässä asetuksessa säädettyjen velvoitteiden vakavimmista noudattamatta jättämisistä olisi rangaistava asianmukaisesti, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Tuottajajärjestöt, joiden taloudellinen toiminta kohdistuu jalostettavaksi tarkoitettujen vadelmien tuottamiseen ja kaupan pitämiseen ja jotka ovat
- saaneet erityisen tunnustuksen I osastossa määriteltyjen edellytysten mukaisesti
ja
- esittäneet kyseisen jäsenvaltion hyväksymän teollisuusvadelma-alan kilpailukyvyn kehittämisohjelman II osaston säännösten mukaisesti,
ovat oikeutettuja asetuksessa (ETY) N:o 1991/92 säädettyihin erityistoimenpiteisiin tämän asetuksen yksityiskohtaisten sääntöjen mukaisesti.
I OSASTO Jalostettavaksi tarkoitettujen vadelmien tuottajajärjestöjen erityinen tunnustaminen
2 artikla
Jäsenvaltiot antavat erityisen tunnustuksen asetuksen (ETY) N:o 1991/92 mukaisesti tuottajajärjestöille ja tuottajaryhmittymille, jäljempänä yhteisnimellä 'tuottajajärjestöt`, joiden taloudellinen toiminta kohdistuu jalostettavaksi tarkoitettujen vadelmien tuotantoon ja kaupan pitämiseen ja
- jotka on perustettu tuottajien aloitteesta asetuksen (ETY) N:o 1035/82 13 artiklan 1 kohdan a alakohdassa mainittujen tavoitteiden toteuttamiseksi teollisuusvadelma-alalla,
- jotka vaativat jäseniltään tässä artiklassa lueteltujen velvoitteiden täyttämistä,
- jotka antavat jäsentensä käyttöön myyntiä edeltäviin toimenpiteisiin, erityisesti pakkaamiseen ja tarvittaessa kyseisten tuotteiden varastointiin liittyviä teknisiä apuvälineitä,
- joiden sääntöihin sisältyy:
a) tuottajien velvoite antaa koko jalostettaviksi tarkoitettujen vadelmien tuotanto myytäväksi tuottajajärjestölle;
b) säännökset, jotka on tarkoitettu varmistamaan tuottajille tuottajajärjestön hallinta ja päätösvalta;
c) säännökset, jotka on tarkoitettu rankaisemaan tuottajajärjestön vahvistamia sääntöjä rikkovia tuottajia;
d) tuottajien velvoite:
- olla jäsenenä tuottajajärjestössä vähintään kolmen vuoden ajan,
- ilmoittaa eroamisestaan vähintään kaksitoista kuukautta etukäteen,
e) säännökset, jotka liittyvät jäsenten suorittamaan jäsenmaksuun
- jotka osoittavat riittävää taloudellista toimintaa asetuksen (ETY) N:o 1991/92 2 artiklan 1 kohdan säännösten mukaisesti,
- jotka pitävät jalostettaviksi tarkoitettuihin vadelmiin liittyvästä toiminnasta erillistä kirjanpitoa.
3 artikla
1 Tuottajajärjestön on jätettävä tunnustamishakemuksensa asetuksen (ETY) N:o 1991/92 mukaisesti jäsenvaltion nimeämälle toimivaltaiselle viranomaiselle kahdentoista kuukauden määräajassa mainitun asetuksen voimaantulosta.
2 Tunnustamishakemukseen on liitettävä perustamiskirja ja liitteessä I luetellut tiedot.
3 Toimivaltaisen viranomaisen on asiakirjojen ja paikan päällä tapahtuvin tarkastuksin varmistettava ilmoitettujen tietojen oikeellisuus. Epäilyttävissä tapauksissa tämän on suoritettava aiheellisia tarkastuksia varmistaakseen 2 artiklassa määriteltyjen edellytysten noudattaminen.
4 Erityistunnustaminen myönnetään kolmen kuukauden kuluessa hakemuksen jättämisestä. Jos lisätiedustelut kuitenkin ovat tarpeen, kolmen kuukauden määräaikaa voidaan pidentää kuuteen kuukauteen.
5 Tuottajajärjestöjen on ilmoitettava joka vuosi ennen joulukuun 1 päivää toimivaltaiselle viranomaiselle ajan tasalla olevat liitteessä I luetellut tiedot.
4 artikla
Toimivaltaisen viranomaisen on varmistettava säännöllisesti ja vähintään joka kolmas vuosi 3 artiklan mukaisesti tunnustettujen tuottajajärjestöjen säännönmukainen toiminta ja tunnustamista varten vaadittavien edellytysten täyttäminen.
Toimivaltainen viranomainen peruuttaa erityistunnustamisen, jos huomataan että:
- tunnustukseen vaadittavia edellytyksiä ei enää täytetä,
- edellä 3 artiklan 5 kohdassa tarkoitettuja tietoja ei ole toimitettu.
5 artikla
Kyseisten jäsenvaltioiden on toimitettava komissiolle joka vuosi viimeistään tammikuun 31 päivänä
- luettelo jalostettavaksi tarkoitettujen vadelmien tuottajajärjestöistä, jotka on tunnustettu asetuksen (ETY) N:o 1991/92 mukaisesti,
- kunkin tuottajajärjestön osalta liitteessä I esitetty lomake asianmukaisesti täytettynä.
6 artikla
Asetuksen (ETY) N:o 1991/92 2 artiklan 2 kohdassa säädetyn kiinteän tuen antamiseksi tunnustetuille tuottajajärjestöille, kaupan pidetyt määrät viittaavat tosiasiallisesti jalostettavaksi myytyihin määriin erityistunnustamista seuraavan ensimmäisen markkinointivuoden aikana. Siinä tapauksessa, että tuotantoalueella todetaan epäsuotuisat ilmasto-olosuhteet, jotka vähentävät tuottajien järjestöjen satoa enemmän kuin 20 prosenttia, kaupan pidetyt määrät ovat tosiasiallisesti jalostettaviksi myytyjä määriä erityistunnustamista seuraavan toisen markkinointivuoden aikana.
II OSASTO Jalostettaviksi tarkoitettujen vadelmien alan kilpailukyvyn kehittämisohjelma
7 artikla
1 Asetuksen (ETY) N:o 1991/92 5 artiklan 1 kohdassa tarkoitetut toimet sisältävät tapauksen mukaan seuraavat toimenpiteet:
a) sadonkorjuun koneistaminen:
vadelmien sadonkorjuuseen tarkoitettujen koneiden osto ja kuoletus;
b) uusilla viljelykasveilla ja/tai lajikkeilla tuotannon parantaminen olemassa olevilla viljelyksillä:
- kasvien poiskitkentä ja sen jälkeen uusien istutus,
- uusiin lajikkeisiin siirtyminen geneettisen laadun ja/tai määrän kehittämiseksi,
- viljelytekniikan parantaminen viljelysten hoitotavan ja tilankäytön osalta;
c) tekninen neuvonta:
jäsenille annettava tekninen neuvonta sadonkorjuun koneistamisesta, viljelysten hallinnon kehittämisestä ja kaikkien tuotantoon liittyvien toimien yhteensovittamisesta.
2 Asetuksen (ETY) N:o 1991/92 5 artiklan 2 kohdassa tarkoitetut toimet sisältävät tapauksen mukaan seuraavat toimenpiteet:
a) tuotannon rakenteellisia heikkouksia parantavien toimenpiteiden tieteellinen kehittäminen ja levittäminen:
- uusien lajikkeiden käyttö, joista saadaan parempi tuotto ja/tai käyttäjille paremmin sopiva laatu ja jotka sopivat paremmin jalostukseen,
- uusien menetelmien kehittäminen taistelussa tiettyjä tauteja vastaan.
Nämä toimet on esitettävä näiden alojen toimivaltaisille laitoksille ja/tai järjestöille ja toteutettava suorassa yhteistoiminnassa niiden kanssa;
b) uusien tuotteiden ja/tai jalostettujen tuotteiden uusien käyttötapojen kehittäminen;
- markkinatutkimukset,
- uusien myyntipisteiden tutkiminen,
- taloudelliset tutkimukset pakkauksista ja esillepanosta,
- uusien tuotteiden kehittäminen ideasta markkinointiin,
- uusien säilöntämenetelmien kustannus-hyöty-analyysi.
Nämä toimet on esitettävä näiden alojen toimivaltaisille laitoksille ja/tai järjestöille ja toteutettava suorassa yhteistoiminnassa niiden kanssa;
c) markkinatutkimus vadelmista jalostettujen tuoretuotteiden markkinoiden kehittymisen näkökulmasta:
- tuoretuotteiden markkina-analyysi ja tuotantoalueiden osalta, ottaen huomioon niiden pääsy markkinoille, mahdollisuus suunnata uudelleen osa teollisuusvadelmien tuotannosta tuoreiden tuotteiden markkinoille.
8 artikla
1 Tuottajajärjestön on esitettävä hyväksymistä varten jäsenvaltion nimeämälle toimivaltaiselle viranomaiselle ohjelmaluonnos liitteen II mukaisesti perusteena olevilla asiakirjoilla varustettuna.
Ohjelman toteuttamista ei saa aloittaa ennen kuin kansallinen toimivaltainen viranomainen on sen hyväksynyt.
2 Toimivaltainen viranomainen tekee päätöksen jätetystä ohjelmaluonnoksesta viiden kuukauden kuluessa luonnoksen saamisesta. Jäljempänä 3 kohdan b alakohdassa tarkoitetut muutosvaatimukset keskeyttävät tämän määräajan.
Toimivaltaisen viranomaisen on varmistettava:
- kaikin käytettävissä olevin keinoin, mukaan lukien paikan päällä tehtävät tarkastukset, jalostettavaksi tarkoitettujen vadelmien tuotannosta tuottajajärjestöjen antamien tietojen oikeellisuus ohjelman esittämishetkellä,
- ohjelman yhdenmukaisuus liitteessä II esitetyn mallin ja tämän asetuksen tavoitteiden kanssa,
- suunnitelman taloudellinen yhtenäisyys, tekninen laatu, arvioiden paikkansapitävyys ja rahoitussuunnitelma sekä sen toteuttamisaikataulu.
Toimivaltaisen viranomaisen on kolmen kuukauden kuluessa luonnoksen jättämisestä ilmoitettava komissiolle suunnitelmista, jotka vaikuttavat hyväksyttäviltä asetuksen (ETY) N:o 1991/92 6 artiklan mukaisesti ja joissa on liitteenä yleinen hyväksyntä toisen alakohdan kolmannessa luetelmakohdassa mainituista perusteista.
Komissio toimittaa tarvittaessa neljänkymmenen päivän kuluessa tämän ilmoituksen vastaanottamisesta toimivaltaiselle viranomaiselle ohjelman hylkäys- tai muutosvaatimuksen.
3 Tapauksen mukaan toimivaltainen viranomainen:
a) hyväksyy ohjelman, joka täyttää asetuksen (ETY) N:o 1991/92 ja tämän osaston säännökset;
b) vaatii muutoksia luonnokseen omasta aloitteestaan tai komission vaatimuksesta. Ainoastaan sellainen luonnos, johon on tehty vaaditut korjaukset voidaan hyväksyä;
c) hylkää ohjelman omasta aloitteestaan tai komission vaatimuksesta.
4 a) Myös tuottajajärjestöjen, joissa on jäseniä samalta tuotantoalueelta tai usealta tuotantoalueilta, yhdessä esittämien ja toteuttamien toimien osalta ohjelma hyväksytään tarvittaessa, jollei kyseisten muiden tuottajajärjestöjen ohjelmien yhteisten osien hyväksymisestä muuta johdu.
b) Tuotantoalue käsittää koko jäsenvaltion kansallisen alueen.
c) Jos yhteiset toimet ovat luonteeltaan ylikansallisia, kyseisten jäsenvaltioiden toimivaltaiset viranomaiset toimivat läheisessä yhteistyössä hyväksyessään suunnitelmia.
5 Ohjelmaa toteutettaessa toimivaltaisen viranomaisen on säännöllisesti varmistettava kyseisten tuottajajärjestöjen vuosittain lähettämien kertomusten avulla ja paikan päällä tapahtuvin tarkastuksin hyväksyttyjen ohjelmien toteutuksen edistyminen ja toteuttamisen yhdenmukaisuus teknisen ja taloudellisen suunnitelman kanssa sekä esitettyjen, perusteena olevien asiakirjojen oikeellisuus.
Jokainen ohjelma tarkastetaan paikalla vähintään kaksi kertaa niiden toteuttamisaikana.
9 artikla
Toimivaltaisen viranomaisen on toimitettava komissiolle vuosittain viimeistään tammikuun 31 päivänä kertomus hyväksyttyjen ohjelmien toteuttamisesta ja suoritettujen tarkastusten tuloksista ja ilmoitettava kaikki tarvittava tieto vaikeuksista, jotka voivat vaarantaa tuottajajärjestöjen hyväksymien sitoumusten toteutumisen.
III OSASTO Yleiset ja rahoitusta koskevat säännökset
10 artikla
1 Kansalliset viranomaiset maksavat 70 prosenttia kiinteän tuen väliaikaisesta määrästä hyväksytyille tuottajajärjestöille, jotka ovat esittäneet kansallisen toimivaltaisen viranomaisen hyväksymän jalostettavaksi tarkoitettujen vadelmien alan kilpailukyvyn kehittämisohjelman kahden kuukauden kuluessa ohjelman hyväksymisestä.
2 Väliaikainen määrä määritetään tarvittaessa jokaisen tuottajajärjestön kaupan pitämien määrien perusteella, niin kuin se on ilmoitettu tunnustamishakemuksessa.
3 Tuen lopullinen määrä vahvistetaan ja tämä summa maksetaan kuukauden kuluessa tuottajajärjestön kansallisille toimivaltaisille viranomaisille tekemästä ilmoituksesta kaupan pidetyistä määristä tunnustamista seuraavan ensimmäisen markkinointivuoden aikana.
11 artikla
1 Jalostettaviksi tarkoitettujen vadelmien alan kilpailukyvyn kehittämisohjelmaan liittyvän yhteisön tuen maksamiseksi tukeen oikeutettujen tuottajajärjestöjen on jätettävä joka markkinointivuoden lopussa tukihakemus kansalliselle toimivaltaiselle viranomaiselle.
2 Tukihakemukset jätetään liitteen III mukaisesti markkinointivuoden loppua seuraavien kahden kuukauden kuluessa, ja niissä on oltava liitteenä laskut ja muut asiaankuuluvat asiakirjat suoritetuista töistä.
3 Useiden tuottajajärjestöjen yhteisiin toimiin liittyvät kustannukset rahoitetaan jakamalla kyseisen markkinointivuoden kustannukset järjestöjen kesken.
4 Jos hakemus jätetään edellä mainitun määräajan jälkeen, tukea vähennetään viisi prosenttia.
12 artikla
Tarkastettuaan tukihakemukset ja niihin liittyvät perusteena olevat asiakirjat, jäsenvaltioiden toimivaltaiset viranomaiset maksavat joka vuosi tukihakemusten jättämistä seuraavien kolmen kuukauden kuluessa jäsenvaltion ja yhteisön myöntämän tuen asetuksen (ETY) N:o 1991/92 6 artiklan 3 kohdan mukaisesti.
13 artikla
Kurssi, jota sovelletaan joka vuosi asetuksen (ETY) N:o 1991/92 6 artiklan 3 kohdan toisessa alakohdassa säädetyn enimmäismäärän hehtaaria kohti muuntamiseksi kansalliseen valuuttaan on kyseisen markkinointivuoden ensimmäisenä päivänä voimassa oleva maatalouden muuntokurssi.
14 artikla
1 Mikäli tukea on maksettu aiheettomasti, jäsenvaltiot perivät takaisin maksetut määrät, joihin on lisätty tuen maksamispäivästä alkaen sen tosiasialliseen perimiseen asti laskettu korko. Sovellettava korkokanta on vastaavanlaisia toimia varten kansallisen oikeuden mukaisesti voimassa oleva korko.
Jäsenvaltiot perivät takaisin kaikki asetuksen (ETY) N:o 1991/92 mukaisesti maksetut tuet tuottajajärjestöille, joiden toiminta lakkaa ennen tämän asetuksen I osastossa tarkoitettua erityistä tunnustamista seuraavan kolmannen vuoden loppua tai joiden erityinen tunnustaminen on peruutettu 4 artiklan mukaisesti.
2 Peritty tuki maksetaan maksajina toimiville järjestöille tai toimielimille, ja nämä vähentävät sen Euroopan maatalouden ohjaus- ja tukirahaston tukiosaston rahoittamista menoista suhteessa yhteisörahoitukseen.
3 Mikäli maksettuja summia ei voida periä takaisin, yhteisö vastaa rahoituksellisista seuraamuksista suhteessa yhteisörahoitukseen.
15 artikla
Jäsenvaltioiden on toteutettava tarvittavat toimenpiteet rangaistakseen asetuksessa (ETY) N:o 1991/92 ja tässä asetuksessa säädettyjen sitoumusten ja velvoitteiden vakavista laiminlyönneistä.
16 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä heinäkuuta 1992.

Labels: 15
17
19
6